text: Ulla Høgh har knogleskørhed – måske
  09 december 2015 kl. 21.21
  En forkert indstillet scanner betyder, at 3.300 patienter venter på klar besked fra Sygehus Sønderjylland. Ulla Høgh er en af dem.
  I halvandet år, fra oktober 2013 til marts 2015, har en såkaldt DXA-scanner på Medicinsk Daghospital i Tønder været indstillet forkert. Det betyder, at nogle patienter har fået at vide, at de lider af knogleskørhed, selvom de intet fejler.
  En af dem er Ulla Høgh fra Nustrup ved Vojens. Hun blev scannet i 2014 og fik besked om, at hun er syg.
  - Jeg synes, at min pille giver ubehag i maven. Så det er ærgerligt, hvis jeg har spist medicin, som jeg ikke har brug for, siger Ulla Høgh til TV SYD.
  3.300 fortrinsvis sønderjyske patienter, der er undersøgt for osteoporose (knogleskørhed), får derfor brev fra Sygehus Sønderjylland torsdag. Blandt dem er Ulla Høgh:
  - Jeg håber, at jeg er rask. Så nu glæder jeg mig til at åbne min postkasse i morgen.
  
  